## Pravilnik o načinu i uvjetima provedbe modela poticanja proizvodnje

### NN 17/2007 (12.2.2007.), Pravilnik o načinu i uvjetima provedbe modela poticanja proizvodnje

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**676**

Na temelju članka 26., 27., 34., 35., 47., 48. i 54. Zakona o državnoj potpori u
poljoprivredi, ribarstvu i šumarstvu (»Narodne novine«, br. 87/02, 117/03.,
82/04., 85/06. i 141/06.), ministar poljoprivrede šumarstva i vodnoga
gospodarstva donosi

## PRAVILNIK

### O NAČINU I UVJETIMA PROVEDBE MODELA POTICANJA PROIZVODNJE

1. OPĆE ODREDBE

Članak 1.

Ovim se Pravilnikom propisuju način i uvjeti vezani uz provedbu modela poticanja
proizvodnje za:
1. ratarske kulture,
2. sadni materijal, višegodišnje nasade, preradu ploda maslina i maslinovo ulje,
3. stočarstvo i stočarske proizvode,
4. ekološku proizvodnju,
5. ribarstvo.

Članak 2.

Provedba modela iz članka 1. ovoga Pravilnika obuhvaća sljedeće elemente:
1. računalna baza podataka,
2. identifikacijski sustav za čestice poljoprivrednog zemljišta,
3. sustav za označavanje i registraciju domaćih životinja,
4. zahtjevi za poticaje i
5. kontrolni sustav.

Članak 3.

(1) Računalnu bazu podataka čine informacije iz baze podataka Upisnika
poljoprivrednih gospodarstava i informacije prikupljene kroz zahtjeve za poticaj
(u daljnjem tekstu: baza podataka korisnika).
(2) Računalna baza podataka treba omogućiti neposredan uvid u podatke za sve tri
prethodne kalendarske godine.
(3) Podaci iz baze podataka korisnika koriste se u provedbi mjera poljoprivredne
politike te za potrebe vođenja statistike u Ministarstvu poljoprivrede,
šumarstva i vodnoga gospodarstva (u daljnjem tekstu: Ministarstvo).

Članak 4.

(1) Identifikacijski sustav za čestice poljoprivrednog zemljišta temelji se na
podacima iz katastra zemljišta Republike Hrvatske.
(2) Katastarska čestica iz katastra zemljišta osnovna je jedinica za ostvarenje
poticaja po proizvodnoj površini.
(3) Katastarsku česticu određuje ime katastarskog ureda, ime katastarske općine,
broj katastarske čestice, katastarska kultura, površina katastarske čestice u
hektarima na točno četiri decimale.
(4) Proizvodna površina iz stavka 2. ovoga članka je površina katastarske
čestice ili njezin dio izražen u hektarima na točno četiri decimale, a čini je
površina zasijana ili posađena kulturom za koju korisnik podnosi zahtjev za
poticaj.

Članak 5.

Sustav za označavanje i registraciju domaćih životinja obuhvaća označavanje i
upis domaćih životinja i pčelinjih zajednica u uzgoju i proizvodnji u
jedinstveni registar domaćih životinja koji predstavlja temeljnu bazu podataka
svih domaćih životinja (u daljnjem tekstu: jedinstveni registar domaćih
životinja), u nadležnosti je Ministarstva, a provodi ga Hrvatski stočarski
centar (u daljnjem tekstu: HSC).

Članak 6.

Kontrolni sustav obuhvaća administrativnu kontrolu svih zahtjeva za poticaj te
inspekcijski nadzor nad korisnicima.

2. ZAHTJEVI ZA POTICAJE

Članak 7.

(1) Zahtjeve za poticaje podnosi nositelj poljoprivrednog gospodarstva (u
daljnjem tekstu: korisnik), a čine ih ispunjeni obrasci zahtjeva za poticaje i
propisana prateća dokumentacija.
(2) Iznimno od stavka 1. ovog članka zahtjeve za poticaj za ribarstvo podnosi
fizička i pravna osoba sukladno Zakonu o državnoj potpori u poljoprivredi,
ribarstvu i šumarstvu (u daljnjem tekstu: Zakon).
(3) Zahtjevi za poticaj se podnose na posebnim obrascima koji su tiskani uz ovaj
Pravilnik i njegov su sastavni dio, i to:
1. poticaj za ratarske kulture, vinograde, voćne vrste I. i II. skupine, jagode,
hmelj, nasad lavande i buhač, livade, pašnjake, (u daljnjem tekstu: poticaji po
proizvodnoj površini), na Obrascu kojeg izdaje Ured državne uprave u županiji
ili upravno tijelo Grada Zagreba (u daljnjem tekstu: Ured) u kojem je
poljoprivredno gospodarstvo upisano u Upisnik, a čija struktura odgovara Obrascu
br. 1
2. za sadni materijal i ekstra djevičansko maslinovo ulje, na Obrascu br. 2
3. za preradu ploda masline, na Obrascu br. 2a
4. za duhan, na Obrascu br. 2b
5. za podizanje višegodišnjih nasada te nasada hmelja i nasada lavande, na
Obrascu br. 3
6. za podizanje matičnih nasada, na Obrascu br. 3a
7. za mlijeko, na Obrascu br. 4
8. u stočarstvu, na Obrascu br. 5
9. za med, na Obrascu br. 5b
10. za proizvodnju – prodaju sperme rasplodnjaka, na Obrascu 5c
11. u ribarstvu, na Obrascu br. 6.
(4) Obrazac br. 1 iz stavka 3. točke 1. ovoga članka, izdaje se korisnicima u
razdoblju od 1. do 30. travnja tekuće godine, na temelju podataka o posjedu
poljoprivrednog zemljišta.
(5) Zahtjevi za poticaje za ekološku proizvodnju i proizvodnju na područjima s
težim uvjetima gospodarenja podnose se na obrascima iz stavka 3. ovoga članka,
točke 1., 2., 3., 7., 8., 9 i 11.
(6) Obrasci zahtjeva za poticaje moraju biti ispunjeni u skladu s datim uputama,
a potpisuje ih korisnik, koji svojim potpisom jamči da:
– je upoznat s odredbama Zakona o državnoj potpori u poljoprivredi, ribarstvu i
šumarstvu i ovog pravilnika,
– je pažljivo pročitao i poštivao navedene upute za ispunjavanje obrasca,
– su podaci navedeni u obrascu istiniti,
– će omogućiti inspekcijski nadzor.

Članak 8.

Uvjet za ostvarivanje poticaja u biljnoj proizvodnji i stočarstvu jest:
1. pravodobno podnošenje zahtjeva za poticaj,
2. rješenje o upisu poljoprivrednog gospodarstva u Upisnik,
3. ispunjavanje minimalno poticanih količina.

*2.1. Poticaji u biljnoj proizvodnji*

Članak 9.

Pri ostvarivanju poticaja u biljnoj proizvodnji pojedini izrazi imaju sljedeće
značenje:
1. matični nasad je novo podignuti višegodišnji nasad po­dignut sortno čistim i
zdravstveno ispravnim sadnim materijalom koji se isključivo koristi za
proizvodnju reprodukcijskoga sadnog materijala, odnosno vegetativnih podloga,
plemki, reznica, korje­nja­ka i korjenovih izdanaka.
2. vinograd je nasad plemenite vinove loze u kojemu broj trsova zadovoljava
minimum naveden u tablici 1.,
3. voćnjak je nasad pojedine voćne vrste I. i II. skupine prema Zakonu te
ostalih nespomenutih voćnih vrsta ako broj stabala, ovisno o podlozi,
zadovoljava minimum naveden u tablici 1.,
4. maslinik je nasad pitome masline na kome se provode primjerene agrotehničke i
pomotehničke mjere, ako gustoća stabala zadovoljava minimum naveden u tablici
1.,
5. nasad hmelja je nasad čiji broj biljaka zadovoljava minimum naveden u tablici
1.,
6. nasad lavande je nasad čiji broj biljaka zadovoljava minimum naveden u
tablici 1.

Članak 10.

(1) Korisnik ostvaruje po proizvodnoj površini samo jedan poticaj godišnje.
(2) Ako se na istoj proizvodnoj površini u jednoj godini obavlja žetva (berba)
iste ili različitih kultura više puta, korisnik odlučuje za koju kulturu podnosi
zahtjev za poticaj.

Članak 11.

(1) Zahtjev za poticaje po proizvodnoj površini korisnik podnosi jednom godišnje
od 15. travnja do 31. svibnja Uredu u kojem je korisnik upisan u Upisnik, na
Obrascu br. 1.
(2) Korisnik poticaja za uljanu repicu za proizvodnju biodizela uz zahtjev za
poticaj dužan je dostaviti ugovor o proizvodnji uljane repice za proizvodnju
biodizela.
(3) Korisnik poticaja za sjemenske usjeve uz zahtjev za poticaj dužan je
dostaviti Rješenje o upisu u Upisnik proizvođača sjemena.
(4) Korisnik je nakon podnošenja zahtjeva za poticaj dužan Uredu dostaviti:
– za pšenicu, raž, pivarski ječam, uljanu repicu i uljanu repicu za proizvodnju
biodizela najkasnije do 15. kolovoza dokaze o količini uskladištenog i/ili
prodanog i isporučenog proizvoda (račun ili primka);
– za soju, suncokret, tikvu uljanicu i šećernu repu najkasnije do 15. prosinca
dokaze o količini uskladištenog i/ili prodanog i isporučenog proizvoda (račun
ili primka);
– za povrće najkasnije do 15. prosinca dokaze o količini proizvedenog, prodanoga
i isporučenoga proizvoda (račun ili otkupni blok ili primka ili potvrda tržnice
o korištenju prostora od strane gospodarstva);
– za povrće za industrijsku preradu najkasnije do 15. prosinca dokaze o količini
proizvedenog, prodanoga i isporučenoga proizvoda (račun ili otkupni blok ili
primka).
– za sjemenske usjeve Potvrdu Zavoda za sjemenarstvo i rasadničarstvo da je za
sjemenski usjev izdano Uvjerenje o priznavanju usjeva sjemenskim ili Uvjerenje
izdano po OECD shemi o sortnosti sjemena za promet na međunarodnom tržištu u
roku 30 dana od dana izdavanja zaključno s 15. prosinca tekuće godine te dokaz o
predaji sjemena dorađivaču sjemena.
(5) Pravne osobe upisane u Upisnik obrađivača duhana dužne su za isporučene
količine duhana od poljoprivrednih gospodarstava Ministarstvu dostaviti zahtjev
za poticaj po poljoprivrednim gospodarstvima, na Obrascu br. 2b, usklađen prema
tipu i klasama duhana do 15. prosinca tekuće godine prema tablici 5., u
elektroničkoj formi (M. Excel format).
(6) Uz zahtjev iz stavka 5. ovoga članka pravne osobe upisane u Upisnik
obrađivača duhana dužne su priložiti dokument (zbirna skladišna primka) o
otkupljenim i preuzetim količinama duhana od poljoprivrednih gospodarstava.
(7) Korisnici poticaja za duhan dužni su u roku iz stavka 1. ovoga članka
prijaviti površine pod duhanom na Obrascu br. 1.

Članak 12.

(1) Korisnik podnosi zahtjev za poticaj za sadni materijal Ministarstvu jednom
godišnje na Obrascu br. 2, do 31. prosinca.
(2) Uz zahtjev iz stavka 1. ovoga članka prilaže se Rješenje o upisu u Upisnik
proizvođača sadnog materijala i Potvrda o količinama deklariranog sadnog
materijala u prodaji izdana od Zavoda za sjemenarstvo i rasadničarstvo na
temelju podataka o ukupnim deklariranim količinama sadnog materijala u sezoni i
povrata neiskorištenih deklaracija na pakiranju na kraju sezone.

Članak 13.

(1) Korisnik podnosi zahtjev za poticaj za podizanje višegodišnjih nasada
(vinograda, voćnjaka, maslinika, nasada hmelja i nasada lavande) Ministarstvu
jednom godišnje, na Obrascu br. 3, najkasnije 6 mjeseci od podizanja nasada.
(2) Zahtjev za poticaj iz stavka 1. ovoga članka može se podnijeti za nasad koji
je podizan u prethodnom razdoblju od najviše jedne i pol kalendarske godine
računajući unatrag od završetka sadnje navedenog u Obrascu 3.
(3) Zahtjev iz stavka 1. ovoga članka ovjerava Hrvatski zavod za poljoprivrednu
savjetodavnu službu.
(4) Minimalna površina za podizanje vinograda na otocima, poluotoku Pelješcu,
općinama Dubrovačko primorje, Konavle, Župa Dubrovačka, Seget Donji, Marina i
Primošten, te području grada Dubrovnika i grada Šibenika jest 0,1 ha.
(5) Za vinograde koji se podižu sukladno stavku 4. ovoga članka korisniku se
odobrava sadnja podloge na stalno mjesto.

Članak 14.

(1) Korisnik uz zahtjev iz članka 13. ovoga pravilnika prilaže:
– kopiju katastarskog plana s označenom parcelom/parcelama ili dijelom parcele
na kojoj je podignut nasad,
– potvrdu lokalne samouprave o lokaciji višegodišnjeg nasada ako se nalazi na
području s težim uvjetima gospodarenja u poljoprivredi,
– dokaz da je vlasnik ili dokaz da je u posjedu poljoprivrednog zemljišta na
kojem je podignut novi nasad minimalno u idućih 10 godina,
– račun ili ovjeren preslik računa o kupnji deklariranog sadnog materijala kojim
je podignut nasad, otpremnica i deklaracija uz otpremnicu,
– za sadnju vinove loze na stalno mjesto, račun ili ovjeren preslik računa o
kupnji repromaterijala – podloge kojom je zasađena površina, otpremnicu i
deklaraciju uz otpremnicu,
– za sadnju vinove loze na stalno mjesto, račun ili ovjeren preslik računa o
kupnji repromaterijala – pupa koji je upotrijebljen za cijepljenje, otpremnicu i
deklaraciju uz otpremnicu,
– podatke o kemijskoj analizi tla i preporuci gnojidbe izdanih od ovlaštenih
institucija, (navedeni podaci nisu potrebni za podizanje nasada lavande i
podizanje nasada vinograda za zahtjeve manje od 0,25 ha),
– u slučaju isporuke sadnog materijala za vlastite potrebe (samo registrirani
proizvođači koji su deklarirali vlastitu proizvodnju) prilaže se dokument o
isporuci sadnog materijala, odnosno potvrda primitka ovjerena potpisom osobe
odgovorne za proizvodnju sad­nog materijala i pečatom, i deklaracija uz
otpremnicu.
(2) Do 10% sadnica/cjepova kojima se podiže voćnjak/maslinik/nasad
hmelja/vinograd ili najviše 500 sadnica/1000 cjepova, može biti iz sortimenta
koji je u postupku priznavanja (introdukcija, selekcija, hibridizacija).

Članak 15.

(1) Korisnik podnosi zahtjev za poticaj za podizanje matičnog nasada jednom
godišnje nakon podizanja nasada, Ministarstvu na Obrascu br. 3a, najkasnije 6
mjeseci od podizanja nasada.
(2) Zahtjev za poticaj iz stavka 1. ovoga članka može se podnijeti za nasad koji
je podizan u prethodnom razdoblju od najviše jedne i pol kalendarske godine
računajući unatrag od završetka sadnje navedenog u Obrascu 3a.
(3) Utemeljenost zahtjeva za poticaje iz stavka 1. ovoga članka potpisom i
ovjerom potvrđuje Hrvatski zavod za poljoprivrednu savjetodavnu službu.

Članak 16.

(1) Korisnik uz zahtjev iz članka 15. ovoga Pravilnika prilaže:
– rješenje o upisu u Upisnik proizvođača sadnog materijala,
– kopiju katastarskog plana s označenom parcelom/parcelama ili dijelom parcele
na kojoj je podignut nasad,
– dokaz da je vlasnik ili dokaz da je u posjedu poljoprivrednog zemljišta na
kojem je podignut novi nasad minimalno u idućih 10 godina,
– račun ili ovjeren preslik računa o kupnji deklariranoga sadnog materijala
kojim je podignut nasad, otpremnicu i deklaraciju uz otpremnicu,
– preslik primljene prijave Zavodu za sjemenarstvo i rasadničarstvo za odabir
matičnih nasada za umatičenje,
– potvrdu Zavoda za sjemenarstvo i rasadničarstvo da budući matični nasad
korisnika ispunjava uvjete za provođenje postupka umatičenja,
– podatke o kemijskoj analizi tla i preporuci gnojidbe izdane od ovlaštenih
institucija.
(2) Poticaj za podizanje matičnih nasada plemki gospodarski značajnih autohtonih
– domaćih voćnih i sorti vinove loze odobrit će se iznimno za sorte koje će na
prijedlog Povjerenstva za poljoprivredno rasadničarstvo iz Zakona o sjemenu i
sadnom materijalu i priznavanju sorti poljoprivrednog bilja utvrditi ministar
poljoprivrede, šumarstva i vodnoga gospodarstva.
(3) Korisnik poticaja obavezuje se nakon provedenog postupka umatičenja nasada
dostaviti preslik Knjige matičnih nasada ovjeren od strane ovlaštenih
institucija.
(4) Ako korisnik poticaja ne dostavi preslik naveden u stavku 3. ovoga članka,
Ministarstvo će mu izdati obavijest o povratu poticaja.

Članak 17.

(1) Pravne i fizičke osobe koje obavljaju preradu ploda masline dužne su po
završenoj sezoni prerade dostaviti zahtjev za poticaj za preradu ploda masline
Ministarstvu na obrascu 2a, do 28. veljače za prethodnu sezonu prerade ploda
masline.
(2) Zahtjev iz stavka 1. ovoga članka sadrži popis poljoprivrednih gospodarstava
koja ostvaruju pravo na poticaj uz obračun količine predanog ploda za preradu i
količinu proizvedenog maslinovog ulja po svakom poljoprivrednom gospodarstvu te
ukupne količine predanog ploda za preradu i proizvedenog maslinovog ulja.
(3) Uz zahtjev iz stavka 2. ovoga članka pravne i fizičke osobe koje obavljaju
preradu ploda masline dužne su priložiti:
– dokument o predanim količinama ploda masline na preradu (skladišne primke ili
račun o preradi).
– dokument iz kojeg je razvidno da obavljaju preradu ploda masline.
(4) Podaci iz Obrasca br. 2a se dostavljaju u elektroničkoj formi (M. Excel
format).

Članak 18.

(1) Korisnik podnosi zahtjev za poticaje za ekstra djevičansko maslinovo ulje
Ministarstvu jednom godišnje na Obrascu br. 2, do 28. veljače tekuće godine za
prodano i isporučeno ulje u prethodnoj godini.
(2) Pri podnošenju zahtjeva iz stavka 1. ovoga članka korisnik je dužan
priložiti dokument o preradi ploda maslina (obračun prerade) izdan od objekta
koji je maslinu preradio, a iz kojeg su razvidne ukupno prerađene količine ploda
maslina i ukupno proizvedena količina maslinova ulja.
(3) Zahtjev za poticaj iz stavka 1. mora sadržavati minimalno poticane količine.
(4) Uz zahtjev iz stavka 1. ovoga članka, korisnik je dužan priložiti primku ili
otkupni blok ili račun ili ovjerenu presliku računa o prodaji, ukupni obračun po
pojedinom zahtjevu za poticaj te potvrdu izdanu od strane objekta koji obavlja
preradu masline o razvrstavanju u ekstra djevičansko maslinovo ulje, sukladno
posebnom propisu o uljima od ploda i komine maslina koji je na snazi u vrijeme
prerade maslina.

Članak 19.

(1) Korisnik nakon podnošenja zahtjeva za poticaj po proizvodnoj površini može
promijeniti isti u roku 15 dana od dana podnošenja pojedinog zahtjeva za
poticaj.
(2) Korisnik može promijeniti površinu ili vrstu poljoprivredne kulture i vrstu
poticaja (eko ili teži uvjeti), u roku navedenom u stavku 1. ovoga članka.
(3) Korisnik promjenu zahtjeva za poticaj iz stavka 2. ovoga članka dostavlja
osobno ili preporučeno poštom tijelima kojima se podnose pojedini zahtjevi za
poticaj.
(4) Promjena iz stavka 3. ovoga članka prijavljuje se na obrascima za podnošenje
zahtjeva za poticaj s naznakom – PROMJENA.
(5) Ako je tijelo iz stavka 3. ovoga članka obavijestilo korisnika o
nepravilnostima u zahtjevu za poticaj, ili je korisnik obaviješten o namjeri
provođenja inspekcijskog nadzora ili je inspekcijskim nadzorom otkrivena
nepravilnost, promjene zahtjeva za poticaj u skladu sa stavcima 1., 2., 3. i 4.
ovoga članka nisu moguće.

Članak 20.

(1) Korisnik pisanim zahtjevom može dijelom ili u cijelosti povući zahtjev za
poticaj po proizvodnoj površini u roku 15 dana od dana isteka roka za predaju
pojedinog zahtjeva za poticaj.
(2) Ako je tijelo kojem se podnosi zahtjev za poticaj obavijestilo korisnika o
nepravilnostima u zahtjevu za poticaj, ili je korisnik obaviješten o namjeri
provođenja inspekcijskog nadzora ili je inspekcijskim nadzorom otkrivena
nepravilnost, povlačenje zahtjeva za poticaj iz stavka 1. ovoga članka nije
moguće.

*2.2. Stočarstvo*
Članak 21.

Pri ostvarivanju poticaja u stočarstvu pojedini izrazi imaju sljedeće značenje:
1. mliječna krava je grlo namijenjeno proizvodnji mlijeka,
2. krava u sustavu krava-tele je krava koja daje potomstvo i od kojeg je jedini
prihod prirast teleta,
3. krava dojilja je grlo kombinirane ili mesne pasmine te križanki kombiniranih
i mesnih pasmina čija je osnovna namjena proizvodnja teladi.
4. utovljena junad, utovljene svinje i utovljeni kunići jesu grla od kojih se
klanjem proizvodi meso,
5. rasplodni bik, nerast, ovan, jarac, pastuh, magarac jest uzgojno valjano grlo
upisano u Središnji popis muških rasplodnih grla koje vodi HSC,
6. rasplodna krmača, ovca, koza, kobila, magarica, ženka kunića jest grlo koje
daje potomstvo i koristi se u rasplodu,
7. prvotelka i prvoždrepkinja je uzgojno valjano matično grlo koje je prvi put
dalo potomstvo,
8. prvopraskinja, ojanjena šilježica i ojarena jarica je uzgojno valjano grlo
koje je prvi put dalo potomstvo,
9. pilenke kokoši i pura jesu uzgojno valjana perad, hibridi djedovskih i
roditeljskih generacija,
10. utovljeno tele za bijelo meso je tele Holstein pasmine starosti do 180 dana,
kojem je nakon klanja težina trupa 100 – 130 kg.

Članak 22.

Poljoprivredno gospodarstvo – pravna osoba može biti korisnik poticaja u
stočarstvu ako je vlasnik životinje za koju podnosi zahtjev.

Članak 23.

(1) Korisnik poticaja za proizvodnju mlijeka je poljoprivredno gospodarstvo koje
je vlasnik grla namijenjenih proizvodnji mlijeka i koje isporučuje mlijeko sa
svoje farme.
(2) Korisnik podnosi zahtjev za poticaje za kravlje, ovčje i kozje mlijeko HSC-u,
na Obrascu br. 4, jednom godišnje u roku 60 dana od početka isporuke mlijeka za
tekuću godinu, za sve količine koje će isporučiti u tekućoj godini.
(3) Zahtjev za poticaje iz prethodnog stavka sadrži izjavu o planiranom obujmu
proizvodnje tekuće godine, koji ne smije biti manji od minimalno poticane
količine iz DODATKA III. Zakona.
(4) Korisnik zahtjev iz stavka 2. ovoga članka nadopunjuje mjesečno u HSC-u,
koji prikuplja podatke o stvarno isporučenim količinama i kakvoći mlijeka.
(5) Objekti za preradu mlijeka upisani u Upisnik odobrenih objekata za preradu
mlijeka dužni su HSC-u dostaviti podatke o otkupljenim količinama mlijeka po
korisnicima, do 10-og u mjesecu za prethodni mjesec.
(6) Ako otkup mlijeka organiziraju pravne osobe koje nisu upisane u Upisnik
odobrenih objekata za preradu mlijeka, dužne su svaki mjesec popis proizvođača s
podacima o otkupljenim količinama isporučenog mlijeka dostaviti ovlaštenim
objektima za preradu mlijeka koji su to mlijeko otkupili.

Članak 24.

(1) Korisnik podnosi zahtjev za poticaj za tov junadi HSC-u, na Obrascu br. 5,
tromjesečno i to za razdoblje tekuće godine:
– siječanj – ožujak do 30. travnja
– travanj – lipanj, do 31. srpnja
– srpanj – rujan, do 31. listopada
– listopad – prosinac, do 31. siječnja iduće godine.
(2) Zahtjev za poticaj koji se podnosi prvi puta za tekuću godinu mora
sadržavati minimalno poticani broj grla iz DODATKA III. Zakona, koja su
isporučena.
(3) Korisnik uz zahtjev iz stavka 1. ovog članka prilaže račun ili otpremnicu te
Zapisnik s linije klanja za zaklana grla, odnosno račun ili otpremnicu i
specifikaciju težina po grlu na obrascu »Specifikacija težina utovljene junadi«
ovjerenu od službene osobe pri utovaru za živo isporučena grla te potvrdu da je
junad isporučena pravnim i fizičkim osobama koje su u RH registrirane za
djelatnost trgovine ovim kategorijama životinja.
(4) Isplata poticaja iz stavka 1. ovog članka obavlja se na temelju utvrđenih
klasa zaklanih grla, odnosno sukladno dodatku II. Zakona za živo isporučena
grla.
(5) Korisnik je dužan pri stavljanju grla u tov podnijeti HSC-u dokaz o
stavljanju grla u tov, na Obrascu br. 5a.
(6) Datum prijave grla u tov uzima se kao početak obvezatnog trajanja tova iz
članka 35b. Zakona.
(7) Korisnik poticaja iz stavka 1. ovoga članka je dužan za uvezena grla
prijaviti stavljanje grla u tov najkasnije 30 dana od završetka karantene pri
čemu uz Obrazac br. 5a prilaže i rješenje o raspuštanju karantene.
(8) Ako korisnik kupi grla za koja već postoji dokaz stavljanja grla u tov dužan
je ista prijaviti u područnu stočarsku službu na Obrascu br. 5a u roku od 30
dana od dana kupnje.
(9) Korisnik ne ostvaruje pravo na poticaj za grlo koje je ranije izlučeno iz
tova zbog opravdanih razloga, ali ono ulazi u obračun minimalno poticane
količine.

Članak 25.

(1) Korisnik podnosi zahtjev za poticaj za tov kunića HSC-u, na Obrascu br. 5,
tromjesečno, i to za razdoblje tekuće godine:
– siječanj – ožujak, do 30. travnja
– travanj – lipanj, do 31. srpnja
– srpanj – rujan, do 31. listopada
– listopad – prosinac, do 31. siječnja iduće godine.
(2) Uz zahtjev iz stavka 1. ovoga članka potrebno je priloži­ti potvrdu
ovlaštenoga veterinarskog inspektora o broju zaklanih grla.

Članak 26.

(1) Korisnik podnosi zahtjev za poticaj za utovljenu telad za proizvodnju
bijelog mesa HSC-u, na Obrascu br. 5., tromjesečno, i to za razdoblje tekuće
godine:
– siječanj – ožujak do 30. travnja
– travanj – lipanj, do 31. srpnja
– srpanj – rujan, do 31. listopada
– listopad – prosinac, do 31. siječnja iduće godine.
(2) Zahtjev za poticaj koji se podnosi prvi put za tekuću godinu mora sadržavati
minimalno poticani broj zaklanih grla iz DODATKA III. Zakona.
(3) Korisnik uz zahtjev iz stavka 1. ovoga članka prilaže, račun ili otpremnicu
te Izvod iz zapisnika s linije klanja.
(4) Poticaj se ostvaruje za grla koja su prijavljena HSC-u kroz dokaz o
stavljanju grla u tov na Obrascu 5a.
(5) Korisnik ne ostvaruje pravo na poticaj za grlo koje je ranije izlučeno iz
tova zbog opravdanih razloga, ali ono ulazi u obračun minimalno poticane
količine.

Članak 27.

(1) Korisnik podnosi zahtjev za poticaj za tov svinja HSC-u na Obrascu br. 5.,
tromjesečno i to za razdoblje tekuće godine:
– siječanj – ožujak do 30. travnja
– travanj – lipanj, do 31. srpnja
– srpanj – rujan, do 31. listopada
– listopad – prosinac, do 31. siječnja iduće godine.
(2) Zahtjev za poticaj koji se podnosi prvi put za tekuću godinu mora sadržavati
minimalno poticani broj zaklanih grla iz DODATKA III. Zakona.
(3) Korisnik uz zahtjev iz stavka 1. ovoga članka prilaže, račun ili otpremnicu
te Izvod iz zapisnika s linije klanja.
(4) Isplata poticaja iz stavka 1. ovoga članka obavlja se na temelju utvrđenih
klasa zaklanih grla na liniji klanja prema tablicama 2. i 3. koje su sastavni
dio ovog Pravilnika, osim za grla većih završnih težina (T2) kod kojih se
primjenjuje isplata po grlu iz DODATKA II Zakona.
(5) Korisnik je dužan pri stavljanju grla u tov podnijeti HSC-u dokaz o
stavljanju grla u tov, na Obrascu br. 5a.
(6) Datum prijave grla u tov uzima se kao početak trajanja obvezatnog razdoblja
tova iz članka 35d. Zakona.
(7) Korisnik ne ostvaruje pravo na poticaj za grlo koje je ranije izlučeno iz
tova zbog opravdanih razloga, ali ono ulazi u obračun minimalno poticane
količine.

Članak 28.

Korisnik podnosi zahtjev za poticaj za mliječne krave, krave u sustavu krava
tele, krave-dojilje, ovce, ovnove, koze, jarčeve, krmače, nerastove, kobile i
pastuhe te pčelinje zajednice HSC-u na Obrascu br. 5., jednom godišnje od 1.
veljače do 15. rujna.

Članak 29.

(1) Korisnik podnosi zahtjev za poticaj za djedovske i roditeljske rasplodne
pilenke kokoši i pura te za ženke uzgojno valjanih kunića HSC-u na Obrascu br.
5, nakon njihova uključivanja u proizvodnju, polugodišnje, i to za razdoblje
tekuće godine:
– siječanj – lipanj, do 31. srpnja,
– srpanj – prosinac, do 31. siječnja iduće godine.
(2) Zahtjevu za poticaj za rasplodne pilenke kokoši i pura prilaže se:
– popunjeni obrazac Registracija matičnog jata peradi,
– potvrda o podrijetlu jata,
– kopija ulaznog računa za uvezeno jato,
– jedinstvena carinska deklaracija (JCD) za uvezeno jato.
(3) Korisnik poticaja je po završetku proizvodnje jata dužan dostaviti popunjen
obrazac Proizvodni rezultati matičnih jata peradi koji je sastavni dio ovog
pravilnika.
(4) Zahtjevu za poticaj za ženke uzgojno valjanih kunića prilaže se:
– popunjeni obrazac Zahtjeva za registraciju
pradjedovskog/djedovskog/roditeljskog stada kunića iz vlastitog uzgoja.
(5) Korisnik u slučaju uvoza rasplodnih grla kunića zahtjevu za poticaj iz
stavka 1. ovoga članka prilaže:
– kopiju ulaznog računa za uvezena grla,
– potvrdu o njihovom podrijetlu,
– jedinstvenu carinsku deklaraciju (JCD),
– Zahtjev za registraciju pradjedovskog/djedovskog/roditeljskog stada kunića (iz
uvoza).
(6) Obračun poticaja iz stavka 4. ovoga članka obavlja se na temelju podataka o
upisu rasplodnih kunića u središnji popis rasplodnih grla kojeg vodi HSC, a koji
se temelji na podnesenom Zahtjevu za registraciju rasplodnih kunića i stvarno
utvrđenom stanju.

Članak 30.

Uz zahtjeve za poticaj iz članka 28., i 29. ovoga Pravilnika potrebno je
priložiti dokaz nadležne veterinarske organizacije koju je korisnik primio o
obavljenoj kontroli zdravlja svih grla u stadu u skladu s važećom Naredbom o
mjerama zaštite zdravlja životinja od zaraznih i nametničkih bolesti i njihovom
financiranju.

Članak 31.

Korisnik podnosi zahtjev za poticaj za prvotelke, prvopraskinje, ojanjene
šilježice i ojarene jarice te prvoždrepkinje domaćeg podrijetla na Obrascu br.
5., polugodišnje HSC-u, i to za razdoblje tekuće godine:
– siječanj – lipanj, do 31. srpnja
– srpanj – prosinac, do 31. siječnja iduće godine.

Članak 32.

(1) Korisnik podnosi zahtjev za poticaj za matice pčela HSC-u, na Obrascu br.
5., u razdoblju od 1. travnja do 15. rujna.
(2) Korisnik iz stavka 1. ovoga članka dužan je HSC-u dostaviti evidenciju
matičnih brojeva proizvedenih matica ovjerenu od Udruge uzgajivača matica
Hrvatske.

Članak 33.

(1) Korisnik podnosi zahtjev za poticaj za med HSC-u na Obrascu br. 5b, jednom
godišnje i to za proizvedene, prodane i isporučene količine meda u tekućoj
godini do 28. veljače iduće godine.
(2) Uz zahtjev za poticaj korisnik je dužan priložiti račun i otpremnicu ili
otkupni blok iz kojeg je razvidna količina prodanog ili isporučenog meda.

Članak 34.

(1) Korisnik podnosi zahtjev za poticaj za pozitivno ocijenjene bikove,
nerastove, ovnove i jarčeve iz performance testa HSC-u, na Obrascu br. 5., u
roku 60 dana od dana završetka testa.
(2) Korisnik iz stavka 1. ovoga članka dužan je HSC-u dostaviti presliku
Zapisnika o ocjeni grla iz kojeg je razvidna njegova namjena.

Članak 35.

(1) Zahtjev za poticaj za proizvodnju – prodaju sperme uzgojno valjanih
životinja podnosi se HSC-u na Obrascu br. 5c za prodane količine u razdoblju:
– siječanj – lipanj, do 31. srpnja
– srpanj – prosinac, do 31. siječnja iduće godine.
(2) Uz zahtjev za poticaj korisnik prilaže otpremnicu za prodane količine sperme
u obračunskom razdoblju.

Članak 36.

(1) Korisnik podnosi zahtjev za poticaje po hektaru livada i pašnjaka jednom
godišnje od 15. travnja do 31. svibnja Uredu u kojem je korisnik upisan u
Upisnik, na Obrascu br. 1.
(2) Za izračun godišnje minimalno poticane količine za dobivanje poticaja po ha
livada i pašnjaka koristi se broj i kategorije goveda, ovaca, koza i konja
prijavljenih u jedinstveni registar domaćih životinja.
(3) Potvrdu iz jedinstvenog registra domaćih životinja korisnik prilaže Uredu
radi obračuna poticaja, u razdoblju od 1. rujna do 30. studenoga.
(4) Minimalno poticana površina livada ili pašnjaka jest 1 ha.

*2.3. Ribarstvo*
Članak 37.

(1) Uvjet za ostvarivanje poticaja u ribarstvu i akvakulturi jest posjedovanje
povlastice za gospodarski ribolov ili uzgoj.
(2) Uvjet za ostvarivanje poticaja za proizvodnju ribljih proizvoda od domaćeg
ulova male plave ribe i od domaćeg uzgoja slatkovodnih i autohtonih vrsta bijele
morske ribe i školjkaša jest posjedovanje rješenja o udovoljavanju propisanim
veterinarsko-sanitarnim uvjetima i Izvoda iz Upisnika odobrenih objekata
(obrazac UOO-1).
(3) Iznimno u 2006. i 2007. godini odredba stavka 1. ne primjenjuje se za
fizičke i pravne osobe koje se bave uzgojem autohtonih vrsta bijele morske ribe
i školjkaša na području Malostonskog zaljeva i Malog mora te uzgojem školjkaša
na području akvatorija ušća rijeke Krke, koje su u razdoblju od početka 2002.
godine do stupanja na snagu ovoga Pravilnika bile ovlaštenici koncesije ili koje
stupanjem na snagu ovoga Pravilnika imaju status ovlaštenika koncesije.

Članak 38.

(1) Korisnik podnosi zahtjev za poticaje za uzgoj autohtonih vrsta bijele morske
ribe, školjaka, proizvodnju mlađi autohtonih vrsta bijele morske ribe, uzgoj
slatkovodne ribe, ulov male plave ribe te proizvodnju ribljih proizvoda od
domaćeg ulova male plave ribe i od domaćeg uzgoja slatkovodnih i autohtonih
vrsta bijele morske ribe i školjkaša Ministarstvu tromjesečno na Obrascu br. 6,
i to za razdoblje tekuće godine:
– siječanj – ožujak, do 30. travnja
– travanj – lipanj, do 31. srpnja
– srpanj – rujan, do 31. listopada
– listopad – prosinac, do 31. siječnja.
(2) Kada korisnik kupuje mlađ i/ili predkonzumnu ribu odnosno školjkaše za
vlastitu proizvodnju, za tu količinu ne može ostvariti poticaj, a to će
prikazati u obračunskom razdoblju listopad-prosinac, za svu količinu kupljenu u
tekućoj kalendarskoj godini, tako da će količinu kupljene mlađi i/ili
predkonzumne ribe odnosno školjkaša prilikom obračuna poticaja oduzeti od ukupne
količine uzgojene i prodane ribe odnosno školjkaša za to razdoblje.
(3) Uz zahtjev za poticaj iz stavka 1. ovoga članka korisnik prilaže:
– Obračun poticaja u kojem je naznačena vrsta i količina u kilogramima uzgojenih
autohtonih vrsta bijele morske ribe, dagnji, slatkovodne ribe, ulov male plave
ribe te proizvodnju ribljih proizvoda od domaćeg ulova male plave ribe i od
domaćeg uzgoja slatkovodnih i autohtonih vrsta bijele morske ribe i školjkaša i
u komadima za proizvedenu mlađ autohtonih vrsta bijele morske ribe i kamenica,
te ukupni iznos novčanog poticaja za obračunsko razdoblje;
– Račune odnosno preslike računa za prodane i isporučene količine i otpremnice
odnosno preslik otpremnice uz račune koji moraju biti ovjereni potpisom i žigom
kupca uz čitljivo ispisano velikim pisanim slovima ime i prezime kupca odnosno
primatelja isporučene količine, ako su proizvodi stavljeni u promet putem
veleprodaje;
– Račune odnosno preslike računa, ako su proizvodi stavljeni u promet putem
maloprodaje uz preslik knjige popisa o nabavi i prodaji robe;
– Za poticaje za ulov male plave ribe preslik ispunjenog očevidnika o kružnim
mrežama plivaricama odnosno povlačnim mrežama koćama;
– Račune odnosno preslike računa za sve količine kupljene mlađi i/ili
predkonzumne ribe odnosno školjkaša i otpremnice uz račune, odnosno preslike
otpremnice;
– Internu dokumentaciju o stavljanju u daljnju proizvodnju.

*2.4. Ekološka proizvodnja*
Članak 39.

(1) Uvjet za ostvarivanje poticaja u ekološkoj biljnoj proizvodnji, stočarstvu i
ribarstvu jest:
1. pravodobno podnošenje zahtjeva za poticaj,
2. rješenje o upisu u Upisnik proizvođača u ekološkoj proizvodnji
poljoprivrednih i prehrambenih proizvoda,
3. potvrdnica izdana od ovlaštene pravne osobe za postupak potvrđivanja u
ekološkoj proizvodnji.
(2) Uvjet za ostvarivanje poticaja u ekološkoj biljnoj proizvodnji, stočarstvu i
ribarstvu u prijelaznom razdoblju jest:
1. pravodobno podnošenje zahtjeva za poticaj,
2. rješenje o upisu u Upisnik proizvođača u ekološkoj proizvodnji
poljoprivrednih i prehrambenih proizvoda,
3. izvješće o stručnom nadzoru izdano od ovlaštene nadzorne stanice.
(3) Uz uvjete iz stavka 1. i 2. ovoga članka za ostvarivanje poticaja u
ekološkoj biljnoj proizvodnji i stočarstvu potrebno je rješenje o upisu u
Upisnik poljoprivrednih gospodarstava.
(4) Uz uvjet iz stavka 1. ovoga članka za ostvarivanje poticaja u ekološkoj
proizvodnji u ribarstvu potrebno je posjedovanje povlastice za gospodarski
ribolov ili uzgoj.

Članak 40.

(1) Korisnik podnosi zahtjev za poticaje u ekološkoj biljnoj proizvodnji,
stočarstvu i ribarstvu na način i u rokovima propisanim člancima 11., 12., 17.,
18., 23., 24., 25., 26., 27., 28., 29., 31., 32., 33., 34., 36. i 38. ovog
Pravilnika.
(2) Korisnik je dužan pri podnošenju zahtjeva za poticaj dostaviti rješenje o
upisu u Upisnik proizvođača u ekološkoj proizvodnji poljoprivrednih i
prehrambenih proizvoda.
(3) Korisnik je nakon podnošenja zahtjeva za poticaje u ekološkoj proizvodnji
dužan dostaviti Ministarstvu, Uredu ili HSC-u potvrdnicu izdanu od ovlaštene
pravne osobe za postupak potvrđivanja u ekološkoj proizvodnji odnosno izvješće o
stručnom nadzoru izdano od ovlaštene nadzorne stanice u roku od 30 dana od dana
njenog izdavanja, a najkasnije do 15. prosinca tekuće godine.
(4) Korisnik usluge ekološke prerade ploda maslina dužan je predati potvrdnicu
izdanu od ovlaštene pravne osobe za postupak potvrđivanja u ekološkoj
proizvodnji odnosno izvješće o stručnom nadzoru izdano od ovlaštene nadzorne
stanice pravnoj ili fizičkoj osobi koja obavlja ekološku preradu ploda masline
najkasnije do 31. siječnja za prethodnu godinu.
(5) Korisnik poticaja za ekstra djevičansko maslinovo ulje dužan je dostaviti
potvrdnicu izdanu od ovlaštene pravne osobe za postupak potvrđivanja u ekološkoj
proizvodnji odnosno izvješće o stručnom nadzoru izdano od ovlaštene nadzorne
stanice najkasnije do 28. veljače za prethodnu godinu.

3. KONTROLA

*3.1. Administrativna kontrola zahtjeva za poticaj*
Članak 41.

(1) Administrativna kontrola zahtjeva za poticaj obuhvaća kontrolu usklađenosti
svih podnesenih zahtjeva za poticaj s propisima.
(2) Administrativnu kontrolu provode službenici ureda, službenici Ministarstva i
djelatnici HSC-a, kontrolom zahtjeva za poticaj te usporedbom podataka iz
zahtjeva za poticaj s podacima iz postojećih evidencija tijela državne uprave
(ministarstva, državne upravne organizacije i uredi državne uprave) i ustanova
(zavodi).
(3) Administrativna kontrola u biljnoj proizvodnji obuhvaća i uključuje
otkrivanje nedopuštene prijave katastarskih čestica zemljišta.
(4) Administrativna kontrola u stočarstvu obuhvaća i uključuje otkrivanje
nedopuštene prijave stoke.
(5) Uredi, HSC i Ministarstvo moraju čuvati zaprimljene zahtjeve za poticaje pet
godina.

*3.2. Inspekcijski nadzor*
Članak 42.

(1) Inspekcijski nadzor nad poljoprivrednim gospodarstvima provodi se prije i
nakon isplata poticaja.
(2) Inspekcijskim nadzorom poljoprivrednih gospodarstava tijekom jedne godine
mora biti obuhvaćeno najmanje 5% gospodarstava koja su podnijela zahtjev za bilo
kojom vrstom poticaja.

Članak 43.

(1) Ministarstvo na podlozi analize rizika i elemenata reprezentativnosti
podnešenih zahtjeva za poticaj izabire korisnike nad kojima će biti proveden
inspekcijski nadzor.
(2) Svaku godinu ocjenjuje se učinkovitost parametara, koji su korišteni pri
analizi rizika u prethodnoj godini.
(3) Analiza rizika uzima u obzir:
1. visinu traženog poticaja,
2. broj katastarskih čestica zemljišta i površine za koje je podnesen zahtjev za
poticaj,
3. broj grla stoke,
4. promjene u odnosu na prethodnu godinu,
5. utvrđene kontrole obavljene u prethodnim godinama,
6. korisnike koji su pred ograničenjem ili im je korištenje poticaja ograničeno,
7. ostalo.
(4) Ministarstvo vodi evidenciju o razlozima izbora zahtjeva za poticaj za
inspekcijski nadzor za svakoga pojedinog korisnika.
(5) Inspektor koji provodi inspekcijski nadzor mora biti obaviješten o razlozima
iz prethodnog stavka prije počeka inspekcijskog nadzora.
(6) Uzorkom iz stavka 3. ovoga članka mora biti obuhvaćeno najmanje 15% ukupne
vrijednosti novčanih sredstava isplaćenih u jednoj godini.
(7) Ako se inspekcijskim nadzorom otkriju bitne nepravilnosti u vezi s odobrenom
vrstom poticaja ili s odobrenim poticajem ili dijelom poticaja povećava se broj
inspekcijskih nadzora u tekućoj godini i istovremeno povećava postotak
poljoprivrednih gospodarstava za koje treba provesti inspekcijski nadzor u
sljedećoj godini.

Članak 44.

(1) Inspekcijski nadzor poticaja po proizvodnoj površini obuhvaća barem polovicu
svih zahtjeva za poticaj po proizvodnoj površini za kontroliranog korisnika.
(2) Inspekcijski nadzor poticaja za stočarstvo obuhvaća barem polovicu svih
zahtjeva za poticaj u stočarstvu za kontroliranog korisnika.

Članak 45.

(1) Inspekcijski nadzor nad podnositeljima zahtjeva za poticaje za ribarstvo
provodi se prije i nakon isplata poticaja.
(2) Inspekcijski nadzor obuhvaća kontrolu na terenu prema uzorku zahtjeva za
određenom vrstom poticaja.

Članak 46.

(1) Inspektor provodi u pravilu nadzor bez prethodne najave ili po prethodnoj
najavi putem pošte ili telefonski najviše 48 sati prije nadzora.
(2) Inspekcijski nadzor, predviđen ovim Pravilnikom, se može provoditi zajedno s
drugim kontrolama ili inspekcijskim nadzorima.
(3) Zahtjevi za poticaj se ne odobravaju ako korisnik odbije ili onemogući
provedbu inspekcijskog nadzora.

Članak 47.

(1) Nakon svakoga inspekcijskog nadzora sastavlja se zapisnik u kojem se navode
detalji obavljenog nadzora.
(2) U zapisniku se između ostalog neophodno navodi:
– matični identifikacijski broj poljoprivrednog gospodarstva (MIBPG),
– naziv poljoprivrednog gospodarstva,
– vrsta poticaja i prekontrolirani broj zahtjeva za poticaj,
– prisutne osobe,
– prekontrolirana proizvodna površina, rezultate mjerenja iste i korištene
metode mjerenja,
– broj i kategorija životinja na gospodarstvu, ušne markice grla, upisi u
registar gospodarstva i u evidenciju životinja u tovu te pregledane dokumente iz
prethodnih godina,
– da li je korisnik prije nadzora bio obaviješten i vrijeme prethodne
obavijesti,
– podatke o drugim provedenim nadzorima.
(3) Korisnik potpisuje zapisnik i time potvrđuje svoju prisutnost pri nadzoru i
dodaje svoje napomene.
(4) Po provedenom inspekcijskom nadzoru korisnik zaprima kopiju zapisnika o
inspekcijskom nadzoru.

4. IZRAČUN VISINE POTICAJA

Članak 48.

Poticaj u biljnoj proizvodnji se odobrava za stvarno korištene površine koje
korisnik prijavljuje u zahtjevu za poticaj i ne prelaze površine iz radnih
evidencija (katastar, registri trajnih nasada) te ispunjavaju sve uvjete za
pojedinu vrstu poticaja.

Članak 49.

(1) Ako se tijekom inspekcijskog nadzora ustanovi da je veličina površine
pojedine kulture za koju je podnijet zahtjev za poticaj:
1. veća od veličine površine navedene u zahtjevu za poticaj, za izračun visine
poticaja koristi se veličina površine navedena u zahtjevu za poticaj,
2. manja za do uključujući 5% od veličine površine navedene u zahtjevu za
poticaj, za izračun visine poticaja koristi se veličina površine navedena u
zahtjevu za poticaj umanjena za iznos ustanovljene razlike,
3. manja za više od 5% od veličine površine navedene u zahtjevu za poticaj, nema
isplate poticaja.
(2) Odstupanja iz stavka 1. ovoga članka ne odnose se na ispunjavanje godišnje
minimalno poticane količine određene proizvodnje utvrđene DODATKOM III Zakona.
(3) Odstupanja od stavka 1. točke 1. i 2. ovoga članka ne smatra se prekršajem.

Članak 50.

(1) Poticaj za proizvodnju duhana isplaćuje se za proizvedene i isporučene
količine duhana, sukladno Zakonu o duhanu, koje su nakon postupka utvrđivanja
kakvoće razvrstane u I. do uključivo IV. klasu.
(2) Za izračun visine poticaja za duhan prema tipu i klasi koristi se čimbenik
usklađenja prikazan u tablici 5. ovoga Pravilnika, na način da se osnovni iznos
poticaja pomnoži odgovarajućim čimbenikom ovisno od klase.

Članak 51.

(1) Ako se tijekom inspekcijskog nadzora ustanovi da je utvrđeni broj grla stoke
odnosno broj pčelinjih zajednica:
1. veći od broja navedenog u zahtjevu, za izračun visine poticaja koristi se
broj stoke odnosno pčelinjih zajednica naveden u zahtjevu,
2. manji od broja stoke odnosno pčelinjih zajednica navedenih u zahtjevu,
korisnik ne ostvaruje pravo na poticaj za sva grla za koja je podnio zahtjev za
poticaj, u slučaju da ne postoje opravdani razlozi izlučenja iz članka 56.
stavka 5. ovoga pravilnika.
3. manji od broja stoke odnosno pčelinjih zajednica navedenih u zahtjevu u
slučaju prodaje stoke drugim uzgajivačima, korisnik ne ostvaruje pravo na
poticaj za sva grla za koja je podnio zahtjev za poticaj, ukoliko prodaju stoke
nije prijavio ovlaštenom veterinaru i za prodanu stoku ishodio Potvrdu o
zdravstvenom stanju i Potvrdu o označavanju – Putni list.
(2) Ako se tijekom inspekcijskog nadzora na gospodarstvu zateknu grla bez ušne
markice, korisnik ne ostvaruje pravo na poticaj za sva grla za koja je podnio
zahtjev za poticaj, u slučaju da gubitak ušne markice nije prijavio ovlaštenoj
organizaciji koja ju je označila, radi ponovnog označavanja, te o tome ne
posjeduje dokaz, sukladno Pravilniku o obveznom označavanju i upisu u
jedinstveni registar domaćih životinja te vođenju evidencija.

Članak 52.

Poticaj u stočarstvu se odobrava za stvaran broj životinja koje korisnik
prijavljuje u zahtjevu na poticaj i ne prelaze broj iz radnih evidencija
(jedinstveni registar životinja, popis pčelinjih zajednica) te ispunjavaju sve
uvjete za pojedinu vrstu poticaja.

Članak 53.

(1) Osnovica za izračun poticaja za isporučene količine mlijeka sukladno članku
34. Zakona usklađuje se korištenjem dodatka na kakvoću, ovisno od klase u koju
je mlijeko razvrstano glede broja mikroorganizama, a za kravlje mlijeko i na
osnovi somatskih stanica.
(2) Vrijednost masnih jedinica i jedinica bjelančevina kao i novčane vrijednosti
dodatka na kakvoću dana je u tablici 4. ovoga pravilnika.

Članak 54.

Za izračun visine poticaja za zaklanu utovljenu junad i utovljene svinje koriste
se čimbenici usklađenja iz tablice 2. i 3. ovoga pravilnika, na način da se
osnovni iznos poticaja pomnoži odgovarajućim čimbenikom ovisno od klase.

Članak 55.

(1) Korisnik može ostvariti veći iznos poticaja u biljnoj proizvodnji i
stočarstvu ako se lokacija nasada ili lokacija gospodarskog objekta u kojem se
drži stoka nalazi na području s težim uvjetima gospodarenja u poljoprivredi.
(2) Pravna ili fizička osoba registrirana za uzgoj morske i slatkovodne ribe i
preradu slatkovodne ribe i male plave ribe može ostvariti veći iznos poticaja za
pojedinu proizvodnju ako se lokacija uzgajališta ribe i/ili pogona za preradu
ribe nalazi na području s težim uvjetima gospodarenja u poljoprivredi.
(3) Potvrdu o lokaciji nasada, lokaciji gospodarskog objekta za držanje stoke i
lokaciji uzgajališta ribe i/ili pogona za preradu ribe izdaje lokalna
samouprava.

5. ŠTETE

Članak 56.

1) Ako zbog opravdanih razloga nisu postignute minimalno poticane količine ili
minimalni prinosi ili usjev nije priznat sjemenskim podnositelj zahtjeva za
poticaje dužan je dostaviti zapisnik nadležnog tijela o nastaloj šteti u roku od
15 dana od dana sastavljanja Zapisnika.
2) Opravdani razlozi iz stavka 1. ovoga članka u biljnoj proizvodnji jesu štete
od nepogoda propisane Zakonom o zaštiti od elementarnih nepogoda (»Narodne
novine«, br. 73/97), štete od divljači i bolesti širih razmjera.
3) Zapisnik iz stavka 1. ovoga članka sastavlja nadležno tijelo za procjenu
nastale štete ili osiguravajuće društvo kada je kultura na katastarskoj čestici
na kojoj je nastala šteta osigurana.
4) Zapisnik o nastaloj šteti iz stavka 1. ovoga članka nije i dokaz da je na
svim katastarskim česticama koje su prijavljene na Obrascu EN-P sjetva i
obavljena.
5) Pod opravdanim razlozima izlučenja u stočarstvu i ribarstvu podrazumijevaju
se zdravstveni i reproduktivni poremećaji, niska proizvodnja ili drugi
objektivni razlozi.
6) Zdravstvene ili reproduktivne poremećaje iz stavka 5. ovoga članka utvrđuje
ovlaštena veterinarska organizacija, razloge izlučenja zbog niske proizvodnje
HSC, a ostale objektivne razloge nadležno tijelo za procjenu nastale štete.
7) O opravdanim razlozima izlučenja iz stavka 5. ovoga članka sastavlja se
Zapisnik koji korisnik mora čuvati četiri godine.
8) U zapisniku iz stavka 7. ovoga članka moraju stajati podaci o vlasniku, vrsti
i životnom broju izlučenog grla, nadnevku i razlozima izlučenja, te ime i
prezime ovlaštene osobe koja je utvrdila izlučenje.

6. ODOBRENJE ZAHTJEVA I PLAĆANJE

Članak 57.

(1) Ministarstvo za svako poljoprivredno gospodarstvo donosi do 31. siječnja
obavijest o visini isplaćenih sredstava u prethodnoj godini.
(2) Ustanova ovlaštena od Ministarstva doznačuje odobrena sredstva na žiroračun
podnositelja zahtjeva.
(3) Odobrena sredstva podnositelju zahtjeva doznačavat će se sukladno Zakonu o
izvršenju Državnog proračuna Republike Hrvatske.

7. DINAMIKA ISPLATE

Članak 58.

Prema podnesenim zahtjevima u tekućoj godini, isplaćuju se:
1. poticaji po proizvodnoj površini – do konca veljače iduće godine
2. iznimno od točke 1. ovoga članka, poticaji za krušna žita, pšenoraž, pivarski
ječam, stočni ječam, uljanu repicu i uljanu repicu za proizvodnju biodizela – do
30. rujna tekuće godine
3. poticaji za duhan – do konca veljače iduće godine
4. poticaji za sadni materijal – do 31. siječnja iduće godine
5. poticaji za podizanje nasada, nasada hmelja i lavande te matičnih nasada – u
roku od 60 dana od dana zaprimanja zahtjeva za isplatu
6. poticaji za preradu ploda masline – do 31. ožujka tekuće godine
7. poticaji za ekstra djevičansko maslinovo ulje – do 31. ožujka tekuće godine.

Članak 59.

Prema podnesenim zahtjevima u tekućoj godini, isplaćuju se:
1. poticaji za mlijeko – u roku od 60 dana od isteka mjeseca u kojem je mlijeko
predano
2. poticaji za tov junadi, svinja, kunića, janjadi, jaradi
– za zahtjeve do 31. siječnja – do konca veljače tekuće godine
– za zahtjeve do 30. travnja – do 15. lipnja tekuće godine
– za zahtjeve do 31. srpnja – do 15. rujna tekuće godine
– za zahtjeve do 31. listopada – do 15. prosinca tekuće godine
3. poticaji za tov teladi za bijelo meso
– za zahtjeve do 31. siječnja – do konca veljače tekuće godine
– za zahtjeve do 30. travnja – do 15. lipnja tekuće godine
– za zahtjeve do 31. srpnja – do 15. rujna tekuće godine
– za zahtjeve do 31. listopada – do 15. prosinca tekuće godine
4. poticaji za uzgoj i držanje rasplodne stoke iz članka 14. Zakona i za uzgoj
uzgojno valjanih (matičnih) grla – do konca veljače iduće godine
5. Poticaji za prvotelke, prvoždrepkinje, prvopraskinje, ojanjene šilježice i
ojarene jarice
– za zahtjeve do 31. siječnja – do konca veljače tekuće godine
– za zahtjeve do 31. srpnja – do 15. rujna tekuće godine
6. poticaji za bikove, nerastove, ovnove i jarčeve – u roku 60 dana od dana
podnošenja zahtjeva
7. Poticaji za med
– do 31. ožujka iduće godine
8. Poticaji za matice pčela
– do konca veljače iduće godine
9. poticaji za spermu uzgojno valjanih životinja
– za zahtjeve do 31. siječnja – do konca veljače tekuće godine
– za zahtjeve do 31. srpnja – do 15. rujna tekuće godine
10. poticaji za djedovske i roditeljske rasplodne pilenke kokoši i pura te za
ženke uzgojno valjanih kunića
– za zahtjeve do 31. siječnja – do konca veljače tekuće godine
– za zahtjeve do 31. srpnja – do 15. rujna tekuće godine.

Članak 60.

Poticaji za uzgoj autohtonih vrsta bijele morske ribe, školjaka, proizvodnju
mlađi autohtonih vrsta bijele morske ribe, uzgoj slatkovodne ribe, ulov male
plave ribe te proizvodnju ribljih proizvoda od domaćeg ulova male plave ribe i
od domaćeg uzgoja slatkovodnih i autohtonih vrsta bijele morske ribe i školjkaša
u tekućoj godini u razdoblju:
1. siječanj – ožujak, isplaćuje se do 31. svibnja,
2. travanj – lipanj, isplaćuje se do 31. kolovoza,
3. srpanj – rujan, isplaćuje se do 30. studenoga, i
4. listopad – prosinac, do konca veljače iduće godine.

Članak 61.

Ako doznaka sredstava iz Državnog proračuna za isplatu stečenih prava ne bude
izvršena prema utvrđenoj dinamici Ministarstva poljoprivrede, šumarstva i
vodnoga gospodarstva, do­pušta se pomicanje rokova isplate.

8. POVRAT SREDSTAVA

Članak 62.

Ministarstvo izdaje obavijest kojom od korisnika državne potpore zahtijeva
povrat ostvarenih sredstava u roku od 15 dana od dana izdavanja obavijesti i to
ako korisnik potpore:
1. nije ostvario godišnju minimalno poticanu količinu određene proizvodnje
utvrđenu DODATKOM III. Zakona o državnoj potpori u poljoprivredi, šumarstvu i
ribarstvu i/ili
2. jest proizvođač u ekološkoj proizvodnji, koji nije proizveo proizvod sukladno
Zakonu o ekološkoj proizvodnji poljoprivrednih i prehrambenih proizvoda,
3. administrativne pogreške.

9. PRIJELAZNE I ZAVRŠNE ODREDBE

Članak 63.

Iznimno, za 2006. godinu, rokovi za podnošenje zahtjeva za poticaj u stočarstvu
iz članka 24., 25., 26., 27., 28., 31., 32. i 33. produžuju se do 28. veljače
2007. godine.

Članak 64.

Danom primjene ovoga pravilnika prestaje važiti Pravilnik o načinu i uvjetima
provedbe modela poticanja proizvodnje (»Narodne novine« br. 24/05, 105,/05,
141/05, 40/06, 86/06, 115/06, 143/06).

Članak 65.

Ovaj pravilnik stupa na snagu danom objave u »Narodnim novinama«.

Klasa: 011-02/07-01/23
Urbroj: 525-01-07-1
Zagreb, 6. veljače 2007.

Ministar
poljoprivrede, šumarstva i
vodnoga gospodarstva
**Petar Čobanković**, v. r.

*Tablica 1* – MINIMALNI BROJ TRSOVA/STABALA/BILJAKA PO HA POTREBAN ZA OSTVARIVANJE
PRAVA NA POTICAJ

|  |  |  |
| --- | --- | --- |
| Šifra kultura | Vrsta | kom/ha |
| 0803 | Lavanda | 3000 |
| 1501 | Plemenita loza – vinski kultivari | 3000 |
| 1502 | Plemenita loza – stolni kultivari | 2000 |
| 1601 | Jabuka na sjemenjaku | 200 |
| 1602 | Jabuka na MM 106 | 500 |
| 1603 | Jabuka na M9 | 1800 |
| 1604 | Kruška na sjemenjaku | 300 |
| 1605 | Kruška na dunji | 1250 |
| 1606 | Mandarina | 500 |
| 1607 | Kupina | 2500 |
| 1608 | Malina | 4000 |
| 1609 | Kivi | 500 |
| 1610 | Limun | 500 |
| 1611 | Naranča | 800 |
| 1612 | Breskva | 500 |
| 1613 | Nektarina | 500 |
| 1614 | Marelica | 280 |
| 1615 | Trešnja na Prunus avium | 120 |
| 1616 | Trešnja na *Prunus mahaleb* | 150 |
| 1617 | Trešnja na *Colt* | 500 |
| 1618 | Trešnja na *Gissela* | 1000 |
| 1619 | Višnja | 300 |
| 1620 | Šljiva | 300 |
| 1621 | Orah | 100 |
| 1622 | Badem | 200 |
| 1623 | Lijeska | 300 |
| 1624 | Kesten | 150 |
| 1625 | Smokva | 200 |
| 1626 | Rogač | 100 |
| 1627 | Šipak | 300 |
| 1628 | Crni i crveni ribiz | 2500 |
| 1629 | Ogrozd | 2000 |
| 1700 | Maslina | 150 |
| 2001 | Hmelj | 3500 |

Napomena: Ako su vjetrozaštitni pojasevi, žive međe, jarci,
kamene ograde, suhozidi i poljski putovi sastavni dio tradicionalne kulture
krajolika i dobre poljoprivredne prakse njihova površina se uzima kao stvarno
korištena površina u slučaju da njihova površina ne prelazi 5% ukupne površine.

*Tablica 2* – USKLAĐENJA VISINE POTICAJA ZA TOV JUNADI

|  |  |
| --- | --- |
| prosječna klasa isporučene junadi | čimbenik usklađenja |
| E | 1,10 |
| U | 1,05 |
| R | 1,00 |
| O | 0,95 |
| P | 0,90 |

*Tablica 3* – USKLAĐENJA VISINE POTICAJA ZA TOV SVINJA

|  |  |  |
| --- | --- | --- |
| prosječna klasa isporučenih svinja | udio mišićnog tkiva u % | čimbenik usklađenja |
| S | >60,0 | 1,30 |
| E | 55,0 – 59,9 | 1,20 |
| U | 50,0 – 54,9 | 1,10 |
| R | 45,0 – 49,9 | 1,00 |
| O | 40,0 – 44,9 | 0,90 |
| P | <40,0 | 0,80 |

*Tablica 4* – USKLAĐENJA VISINE POTICAJA ZA MLIJEKO

|  |  |  |  |  |
| --- | --- | --- | --- | --- |
| Vrijednost jedinice / kn | | | | |
| Vrsta  mlijeka | Masti (M) | | Bjelančevine (B) | |
|  | Područje s  težim uvjetima gospodarenja | Ostala područja | Područje s  težim uvjetima gospodarenja | Ostala područja |
| Kravlje | 0,1378 | 0,0853 | 0,1688 | 0,1045 |
| Ovčje | 0,0789 | 0,0584 | 0,2191 | 0,1623 |
| Kozje | 0,1586 | 0,1172 | 0,3092 | 0,2290 |

Usklađenje poticaja za kravlje mlijeko glede njegove kakvoće

|  |  |  |  |  |  |
| --- | --- | --- | --- | --- | --- |
| Ispravak vrijednosti | Klasa | Razvrstavanje u klase | | Dodatak na kakvoću – kn/l | |
| Broj mikroorganizama | Broj somatskih stanica | Područje s težim uvjetima gospodarenja | Ostala područja |
| 1,125 | E | ≤ 50.000 | ≤ 400.000 | 0,131 | 0,081 |
| 1,025 | I | ≤ 100.000 | ≤ 400.000 | 0,026 | 0,016 |
| 0,95 | II | ≤ 400.000 | ≤ 600.000 | -0,052 | -0,032 |
| 0,85 | III | > 400.000 | > 600.000 | -0,157 | -0,097 |

Napomena: Pri određivanju ispravka vrijednosti kravlje
mlijeko razvrstava se u onaj razred za koji je utvrđena niža klasa odnosno veći
broj somatskih stanica.

|  |  |  |  |  |
| --- | --- | --- | --- | --- |
| Ispravak vrijednosti | Razvrstavanje u klase | | Dodatak na kakvoću – kn/l | |
| Klasa | Broj mikroorganizama | Područje s težim uvjetima gospodarenja | Ostala područja |
| 1,10 | I | ≤ 1.000.000 | 0,135 | 0,10 |
| 1,00 | II | ≤ 1.500.000 | 0,000 | 0,00 |
| 0,90 | III | > 1.500.000 | -0,135 | -0,10 |

*Tablica 5* – USKLAĐENJA VISINE POTICAJA ZA DUHAN PREMA TIPU I
KLASI

|  |  |  |
| --- | --- | --- |
| Tip duhana | Klasa | Čimbenik usklađenja |
| VIRGINIJA | 1. | 1,55 |
| 2. | 1,45 |
| 3. | 1,28 |
| 4. | 0,998 |
| BERLEY | 1. | 1,55 |
| 2. | 1,355 |
| 3. | 1,28 |
| 4. | 0,826 |

![](dodatni/350817.gif)

TABLICA ŠIFRI I NAZIVA KULTURA ZA ISPUNJAVANJE OBRAZACA br. 1. i 2.

|  |  |
| --- | --- |
| **šifra  kulture** | **naziv kulture** |
| 100 | ostale žitarice |
| 101 | pšenica |
| 102 |n> width="254" valign="top" style="width: 190.6pt; height: 3.0pt; border-left: medium none; border-right: 1.0pt solid black; border-top: medium none; border-bottom: 1.0pt solid black; padding: 2.25pt">

raž

| 103 | tritikale |
| 104 | pivarski ječam |
| 105 | kukuruz |
| 106 | stočni ječam |
| 107 | zob |
| 108 | proso |
| 109 | sirak |
| 200 | ostale uljarice |
| 201 | soja |
| 202 | suncokret |
| 203 | uljana repica |
| 204 | tikva uljanica |
| 205 | uljana repica za za dnju biodizela |
| 300 | ostalo krmno bilje |
| 301 | kukuruz za silažu |
| 302 | stočni kelj |
| 303 | stočni grašak |
| 304 | stočni sirak |
| 305 | djetelina |
| 306 | lucerna |
| 307 | djetelinsko travna smjesa |
| 308 | travno djetelinska smjesa |
| 309 | travna smjesa |
| 310 | trave |
| 311 | grahorica |
| 312 | stočna repa |
| 313 | stočna rotkva |
| 314 | koraba |
| 315 | krmna repica |
| 316 | lupine |
| 317 | sudanska trava |
| 401 | šećerna repa |
| 500 | ostalo povrće |
| 501 | rajčica industrijska |
| 502 | paprika industrijska |
| 503 | krastavac industrijski |
| 504 | luk industrijski |
| 505 | mrkva industrijska |
| 506 | pastrnjak industrijski |
| 507 | peršin industrijski |
| 508 | kupus industrijski |
| 509 | cikla industrijska |
| 510 | rajčica |
| 511 | paprika |
| 512 | krastavac |
| 513 | luk |
| 514 | mrkva |
| 515 | pastrnjak |
| 516 | peršin |
| 517 | kupus |
| 518 | cikla |
| 519 | grah |
| 520 | grašak |
| 521 | bob |
| 522 | češnjak |
| 523 | poriluk |
| 524 | tikva |
| 525 | tikvice |
| 526 | blitva |
| 527 | špinat |
| 528 | kelj |
| 529 | korabica |
| 530 | salata |
| 531 | patlidžan |
| 532 | dinje |
| 533 | jagode |
| 25pt"> lass="T-98bezuvl">534 | lubenice |
| 535 | mahune |
| 536 | slanutak |
| 537 | cvjetača |
| 538 | brokula |
| 539 | kelj pupčar |
| 540 | koraba |
| 541 | kukuruz šećerac |
| 542 | repa bijela industrijska |
| 543 | mahune industrijske |
| 544 | feferoni industrijski |
| 545 | cvjetača industrijska |
| 546 | grašak industrijski |
| 601 | krumpir |
| 701 | duhan |
| 800 | ostalo ljekovito bilje |
| 801 | kamilica |
| 802 | menta |
| 803 | lavanda |
| 804 | buhač |
| 805 | kadulja |
| 806 | ružmarin |
| 807 | stolisnik |
| 808 | komorač |
| 809 | timijan |
| 900 | ostalo sjeme žitarica,  uljarica, povrća i krmnog bilja |
| 901 | s. pšenica |
| 902 | s. raž |
| 903 | s. tritikale |
| 904 | s. ječam |
| 905 | s. kukuruz |
| 906 | s. zob |
| 907 | s. soja |
| 908 | s. suncokret |
| 909 | s. uljana repica |
| 910 | s. stočni kelj |
| 911 | s. stočni grašak |
| 912 | s. stočni sirak |
| 913 | s. djetelina |
| 914 | s. lucerna |
| 915 | s. trave |
| 916 | s. grahorica |
| 917 | s. stočne repe |
| 918 | s. stočne rotkve |
| 919 | s. podzemna koraba |
| 920 | s. stočna repica |
| 921 | s. lupina |
| 922 | s. šećerna repa |
| 923 | s. grah |
| 924 | s. grašak |
| 925 | s. bob |
| 926 | s. luk |
| 927 | s. češnjak |
| 928 | s. poriluk |
| 929 | s. cikla |
| 930 | s. mrkva |
| 931 | s. peršin |
| 932 | s. pastrnjak |
| 933 | s. lubenica |
| 934 | s. tikva |
| 935 | s. tikvica |
| 936 | s. blitva |
| 937 | s. špinat |
| 938 | s. kelj |
| 939 | s. kupus |
| 940 | s. korabica |
| 941 | s. salata |
| 942 | s. paprika |
| 943 | s. rajčica |
| 944 | s. patlidžan |
| 945 | s. krumpir |
| 946 | s. duhan |
| 947 | s. sudanska trava |
| 948 | s. krastavac |
| 949 | s. dinja |
| 950 | s. mahune |
| 951 | s. slanutak |
| 952 | s. cvjetača |
| 953 | s. brokula |
| 954 | s. kelj pupčar |
| 955 | s. koraba |
| 956 | s. repa bijela |
| 957 | s. feferon |
| 1001 | sadnice jabuke |
| 1002 | sadnice kruške |
| 1003 | sadnice mandarine |
| 1004 | sadnice kupine |
| 1005 | sadnice maline |
| 1006 | sadnice kivija |
| 1007 | sadnice limuna |
| 1008 | sadnice naranče |
| 1009 | sadnice breskve |
| 1010 | sadnice nektarine |
| 1011 | sadnice marelice |
| 1012 | sadnice trešnje |
| 1013 | sadnice višnje |
| 1014 | sadnice šljive |
| 1015 | sadnice oraha |
| 1016 | sadnice bajama |
| 1017 | sadnice lijeske |
| 1018 | sadnice kestena |
| 1019 | sadnice smokava |
| 1020 | sadnice rogača |
| 1021 | sadnice šipka |
| 1022 | lozni cjepovi |
| 1023 | sadnice maslina |
| 1101 | konoplja |
| 1102 | cikorija |
| 1103 | lan |
| 1104 | uljana gorušica |
| 1105 | ricinus |
| 1401 | livade |
| 1402 | pašnjaci |
| 1501 | plemenita loza vinski kultivari |
| 1502 | plemenita loza stolni kultivari |
| 1600 | ostalo voće |
| 1601 | jabuka na sjemenjaku |
| 1602 | jabuka na MM 106 |
| 1603 | jabuka na M9 |
| 1604 | kruška na sjemenjaku |
| 1605 | kruška na dunji |
| 1606 | mandarina |
| 1607 | kupina |
| 1608 | malina |
| 1609 | kivi |
| 1610 | limun |
| 1611 | naranča |
| 1612 | breskva |
| 1613 | nektarina |
| 1614 | marelica |
| 1615 | trešnja na Prunus avium |
| 1616 | trešnja na Prunus mahaleb |
| 1617 | trešnja na Colt |
| 1618 | trešnja na Gissela |
| 1619 | višnja |
| 1620 | šljiva |
| 1621 | orah |
| 1622 | bajam |
| 1623 | lijeska |
| 1624 | kesten |
| 1625 | smokva |
| 1626 | rogač |
| 1627 | šipak |
| 1628 | crni i crveni ribiz |
| 1629 | ogrozd |
| 1700 | maslinik |
| 1701 | stablo masline |
| 1702 | maslinovo ulje |
| 1703 | prerada ploda |
| 2001 | hmelj |

![](dodatni/350818.gif)

![](dodatni/350819.gif)

![](dodatni/350820.gif)

![](dodatni/350821.gif)

![](dodatni/350822.gif)

![](dodatni/350823.gif)

![](dodatni/350824.gif)

![](dodatni/350825.gif)

![](dodatni/350826.gif)

![](dodatni/350827.gif)

![](dodatni/350828.gif)

![](dodatni/350829.gif)

![](dodatni/350830.gif)

![](dodatni/350831.gif)

![](dodatni/350832.gif)

![](dodatni/350833.gif)

![](dodatni/350834.gif)

![](dodatni/350835.gif)

![](dodatni/350836.gif)

![](dodatni/350837.gif)

Pravilnik, NN 17/2007-676
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)